Hoop vervaag ná SA man se ontvoering in Burkina FasoChristo Bothma (54) word sedert September verlede jaar vermis, nadat hy in Burkina Faso ontvoer is. Amanda Bothma hoop steeds dat haar man, Christo (54), wat in September verlede jaar in Burkina Faso ontvoer is, huis toe sal kom. Dít, al het twee tussengangers, die een van Niger en die ander van Mali, onafhanklik van mekaar gesê dat Christo reeds op 19 Junie vanjaar dood is. Die noodleniginggroep Gift of the Givers het Amanda sedert Christo se verdwyning gehelp om inligting oor die gebeure in te samel en Christo se vrylating te probeer bewerkstellig. Christo, sy werkgewer se seun en ŉ drywer is op 23 September verlede jaar in Burkina Faso ontvoer. Christo was ŉ instandhoudingsbestuurder by ŉ myn by Inata. Christo was sedertdien spoorloos, al het verskeie vals berigte daarna die ronde gedoen – onder meer bewerings dat hy vrygelaat is. “ŉ Mens weet nie wat is waar en wat is nie. Dan is hulle vrygelaat, dan nie. ŉ Mens weet later nie meer wat om te glo nie. Dis baie erg vir die familie,” het Amanda gesê. Amanda het gesê Gift of the Givers se dr. Imtiaz Sooliman het egter die afgelope naweek laat weet dat Christo volgens die twee afsonderlike bronne reeds dood is. Hoewel inligting oor die omstandighede om Christo se dood baie vaag is, word al twee die bronne as uiters betroubaar beskou. Die organisasie het gesê hy sal ŉ afgevaardigde stuur om die bronne self te gaan ontmoet, soveel as moontlik besonderhede oor Christo se vermeende dood in te samel, en terugvoer te gee oor sy moontlike repatriasie. “Ek weet nie hoe ek voel nie. Ek wil dit nie glo nie. Ek het vir dr. Sooliman gesê ek sal dit glo as hulle vir Christo huis toe bring,” het Amanda Maandag gesê (Foto: Google Maps) “Hy moet huis toe kom, hy kan mos nie daar bly nie. Daar is niemand daar vir hom nie.” Buiten die onsekerheid wat dag en nag knaag, moet Amanda steeds die huishouding aan die gang hou. Sonder Christo is dit ŉ opdraande stryd. Sy het in Januarie vanjaar noodgedwonge weer begin werk, maar sukkel om alles te betaal. Amanda het ook vroeër ŉ skarefinansieringsinisiatief op die webwerf BackaBuddy op die been gebring in ŉ poging om haar huis te behou. Die egpaar woon op Potchefstroom. “Ek hoop en bid net hulle kom vat nie die huis nie.” Christo se werkgewer het in September opgehou om sy salaris te betaal, hoewel hy steeds van tyd tot tyd geld vir Amanda oorbetaal. Sy sê haar man is aanvanklik Burkina Faso toe om vir die kinders se studies te help betaal. Die egpaar het ses kinders tussen hulle. Amanda en Christo Bothma. “Hy was die liefde van my lewe. Hy het so maklik met mense vriende gemaak. Hy het nooit sommer kwaad geword nie. Hy was ŉ fantastiese mens. Ons kon vir ure lank in die kamer sit, sonder om eers te gesels. Ek kon net my hand uitsteek en aan hom vat. Nou kan ek nie meer nie,” het Amanda gesê. Sy en Christo is reeds 24 jaar lank getroud. “Ek gee nie om hoe hy huis toe kom nie. Kóm net,” het ŉ emosionele Amanda gesê. “As hy nie meer lewe nie, is dit dan só. Maar op een of ander manier moet hy huis toe kom.” Amanda sê die departement van internasionale betrekkinge en samewerking het haar destyds oor die ontvoering ingelig, maar inligting uit regeringskringe was sedertdien uiters skraps. Maroela Media het die departement om kommentaar genader en wag op terugvoer.